|  |  |  |  |  |
| --- | --- | --- | --- | --- |
| Pasvalio rajono savivaldybės merui  Gintautui Gegužinskui |  | 2022-02-24 | Nr. | ASI-162 |
|  | | |

|  |
| --- |
| **DĖL PASVALIO RAJONO SAVIVALDYBĖS ADMINISTRACIJOS STRUKTŪROS PAKEITIMO** |

Informuojame, kad šiuo metu galioja Pasvalio rajono savivaldybės (toliau – Savivaldybė) tarybos 2020 m. vasario 26 d. sprendimu Nr. T1-24 „Dėl Pasvalio rajono savivaldybės administracijos struktūros patvirtinimo“ patvirtinta Savivaldybės administracijos struktūra. Nuo 2020 m. liepos 1 d. įsigaliojus įvardintam sprendimui, Savivaldybės administraciją sudaro pakankamai daug ir smulkių struktūrinių (13) ir struktūrinių teritorinių padalinių (filialų) (11) bei vyriausiasis specialistas (jaunimo reikalų koordinatorius) (1), tiesiogiai pavaldus Savivaldybės administracijos direktoriui.

2022 m. sausio 1 d. įsigaliojo naujos redakcijos Lietuvos Respublikos korupcijos prevencijos įstatymas (toliau – Įstatymas), kurio vienas iš uždavinių – kurti korupcijai atsparią aplinką. Įstatymo 5 straipsnio 1 dalyje apibrėžta korupcijai atsparios aplinkos kūrimo priemonių sistema, kurią sudaro: 1) korupcijos prevencijos priemonės; 2) antikorupcinio sąmoningumo didinimas; 3) personalo patikimumo užtikrinimas; 4) kitos įstatymuose nurodytos veiklos ar priemonės, kuriomis kuriama korupcijai atspari aplinka ar didinamas atsparumas korupcijai. Pagrindinės korupcijos prevencijos priemonės yra šios: 1) korupcijos rizikos analizė; 2) korupcijos prevencijos planavimo dokumentai; 3) teisės aktų ar jų projektų antikorupcinis vertinimas; 4) pranešimas apie korupcinio pobūdžio nusikalstamas veikas; 5) korupcijos pasireiškimo tikimybės nustatymas; 6) korupcijos rizikos valdymo vertinimas; 7) atsparumo korupcijai lygio nustatymas; 8) antikorupcinių elgesio standartų diegimas (Įstatymo 5 straipsnio 2 dalis).

Įstatymo 24 straipsnio 1 dalyje nustatyta pareiga savivaldybių administracijoms – savarankiškoms įstaigoms (Įstatymo 2 straipsnio 12 dalis) – įsteigti už korupcijai atsparios aplinkos kūrimą atsakingus padalinius arba paskirti už korupcijai atsparios aplinkos kūrimą atsakingus asmenis (toliau – subjektai). Pažymėtini reikalavimai, įvardinti Įstatymo 25 straipsnio 1 dalyje:

* subjektai turi būti tiesiogiai pavaldūs ir atskaitingi savarankiškos įstaigos vadovui;
* turi būti užtikintas subjektų veiklos ir organizacinis nepriklausomumas;
* subjektai turi būti apsaugoti nuo galimo neigiamo poveikio dėl jų atliekamų funkcijų.

Subjektų veikla reglamentuojama subjektų nuostatuose ir (arba) pareigybių aprašymuose. Jie rengiami vadovaujantis Vyriausybės patvirtintais pavyzdiniais už korupcijai atsparios aplinkos kūrimą atsakingų subjektų nuostatais ir (arba) pareigybių aprašymais, kuriuose turi būti nustatoma, kurios šių pavyzdinių dokumentų nuostatos taikomos be išimčių, o nuo kurių nukrypimas galimas, jeigu jis yra pakankamai motyvuotas, nukrypimą pagrindžiančias aplinkybes užfiksuojant viešojo sektoriaus vadovo sprendime.

Subjektai yra atsakingi už korupcijai atsparios aplinkos kūrimą savarankiškoje įstaigoje, taip pat savarankiškos įstaigos vadovo ar kito valdymo organo sprendimu – ir savarankiškai įstaigai pavaldžiuose ir (ar) jos valdymo sričiai priskirtuose viešojo sektoriaus subjektuose (Įstatymo 24 straipsnio 1 dalis). Viešojo sektoriaus subjektas, kuris nėra savarankiška įstaiga, privalo įsteigti už korupcijai atsparios aplinkos kūrimą atsakingus padalinius, skirti už korupcijai atsparios aplinkos kūrimą atsakingus asmenis arba jiems priskirtinas funkcijas pavesti tam tikriems darbuotojams, kai šiame viešojo sektoriaus subjekte dirba ar pareigas eina 200 ar daugiau darbuotojų ir jeigu savarankiškoje įstaigoje ar kitame viešojo sektoriaus subjekte, kuriam šis viešojo sektoriaus subjektas yra pavaldus ir (ar) priskirtas jo valdymo sričiai, nėra įsteigto ar skirto subjekto, atsakingo už korupcijai atsparios aplinkos kūrimą pavaldžiuose ir (ar) jos valdymo sričiai priskirtuose viešojo sektoriaus subjektuose (Įstatymo 24 straipsnio 2 dalis). Jeigu viešojo sektoriaus subjekte nėra įsteigto už korupcijai atsparios aplinkos kūrimą atsakingo padalinio, paskirto už korupcijai atsparios aplinkos kūrimą atsakingo asmens ar šios funkcijos nėra pavestos kitiems darbuotojams, korupcijai atsparios aplinkos kūrimą tokiame viešojo sektoriaus subjekte pagal kompetenciją užtikrina savarankiškos įstaigos ar kito viešojo sektoriaus subjekto, kuriam viešojo sektoriaus subjektas yra pavaldus ir (ar) priskirtas jo valdymo sričiai, už korupcijai atsparios aplinkos kūrimą atsakingas subjektas (Įstatymo 24 straipsnio 4 d.).

Už korupcijai atsparios aplinkos kūrimą atsakingi subjektai atlieka funkcijas nustatytas Įstatymo 24 straipsnio 5 dalyje.

Pažymėtinos išimtinės ir tik subjekto vykdomos funkcijos, t. y. funkcijos, kurios negali būti išskaidytos ir (ar) perduotos vykdyti kitiems struktūriniams padaliniams ar darbuotojams vykdyti:

1. organizuoja ir (ar) vykdo teisės pažeidimų (įskaitant korupcinio pobūdžio) tyrimą arba dalyvauja juos tiriant;

2. teisės aktų nustatytais atvejais ir tvarka organizuoja ir (ar) atlieka atsparumo korupcijai lygio nustatymą;

3. tvarko ir (ar) nagrinėja vidiniu kanalu gautą informaciją apie pažeidimus, renka ir kaupia nuasmenintus statistinius duomenis, susijusius su gautų pranešimų skaičiumi, ir sistemina tų duomenų nagrinėjimo rezultatus;

4. organizuoja ir (ar) atlieka viešojo sektoriaus subjekto darbuotojų viešųjų ir privačių interesų deklaravimo bei jų derinimo praktikos kontrolę ir stebėseną;

5. teisės aktų nustatytais atvejais ir tvarka rengia korupcijos prevencijos veiksmų planą ar organizuoja jo rengimą, atlieka šio plano įgyvendinimo stebėseną;

6. kontroliuoja, kaip viešojo sektoriaus subjekto darbuotojai laikosi antikorupcinio elgesio standartų, konsultuoja juos antikorupcinio elgesio klausimais;

7. koordinuoja korupcijai atsparios aplinkos kūrimą pavaldžiuose ir (ar) valdymo sričiai priskirtuose viešojo sektoriaus subjektuose.

Paprastosios funkcijos, dėl kurių vykdymo optimaliausiu būdu sprendimą gali savarankiškos įstaigos vadovas, yra šios:

1. teisės aktų nustatytais atvejais ir tvarka organizuoja ir (ar) atlieka korupcijos pasireiškimo tikimybės nustatymą;

2. teisės aktų nustatytais atvejais ir tvarka organizuoja ir (ar) atlieka teisės aktų projektų antikorupcinius vertinimus;

3. sudaro pareigybių, dėl kurių teikiamas prašymas Lietuvos Respublikos specialiųjų tyrimų tarnybai pateikti informaciją, sąrašą arba organizuoja jo sudarymą, taip pat dalyvauja ir teikia nuomonę personalo formavimo procedūrose, vertinant iš Specialiųjų tyrimų tarnybos gautą informaciją apie asmenį;

4. organizuoja ir (ar) rengia mokymus, orientuotus į viešojo sektoriaus subjekto darbuotojų antikorupcinio sąmoningumo stiprinimą;

5. teikia pasiūlymus viešojo sektoriaus subjekto vadovui dėl korupcijai atsparios aplinkos kūrimo priemonių diegimo ir įgyvendinimo;

6. prižiūri viešojo sektoriaus subjekto darbuotojų atžvilgiu vykdomos lobistinės veiklos deklaravimą ir vykdo šios veiklos kontrolę;

7. pagal poreikį atlieka kitas funkcijas, gerinančias korupcijai atsparią aplinką.

Atsižvelgiant į tai, kas išdėstyta, ir:

įvertinus tai, kad viešojo sektoriaus subjektų (Įstatymo 2 straipsnio 14 d.), kuriuose nedirba 200 ir daugiau darbuotojų ir todėl nėra pareigos įsteigti už korupcijai atsparios aplinkos kūrimą atsakingus padalinius arba paskirti už korupcijai atsparios aplinkos kūrimą atsakingus asmenis, yra 28 (dvidešimt aštuoni) (23 biudžetinės, 1 viešoji įstaiga, 4 uždarosios akcinės bendrovės), bei tai, kad viename viešojo sektoriaus subjekte dirba daugiau nei 200 darbuotojų ir todėl jam kyla Įstatyme nustatyta pareiga skirti už korupcijai atsparios aplinkos kūrimą atsakingus asmenis arba jiems priskirtinas funkcijas pavesti tam tikriems darbuotojams, nes savivaldybės administracijoje (savarankiškoje įstaigoje) šiuo metu nėra įsteigto ar skirto subjekto, atsakingo už korupcijai atsparios aplinkos kūrimą pavaldžiose ir (ar) jos valdymo sričiai priskirtuose viešojo sektoriaus subjektuose (1 viešoji įstaiga),

siekiant išvengti administracinės naštos aukščiau įvardintuose viešojo sektoriaus subjektuose,

siekiant optimaliausio, efektyviausio ir ekonomiškiausio funkcijų vykdymo bei racionaliai naudoti materialiuosius ir kitus įstaigos turimus išteklius,

**siūloma** pakeisti Savivaldybės administracijos struktūrą, įsteigiant Savivaldybės administracijos direktoriui tiesiogiai pavaldaus vyriausiojo specialisto, atsakingo už korupcijai atsparios aplinkos kūrimą Savivaldybės administracijoje ir koordinuojančio korupcijai atsparios aplinkos kūrimą valdymo sričiai priskirtuose 29 viešojo sektoriaus subjektuose, pareigybę.

Paminėtina, kad apie aukščiau įvardintus Savivaldybės administracijos viduje siūlomus atlikti struktūrinius pakeitimus teisės aktų nustatyta tvarka bus informuota Darbo taryba.

Pagarbiai

Administracijos direktorius Povilas Balčiūnas

J. Karčiauskienė, tel. 8 658 34 252, el. p. j.karciauskiene@pasvalys.lt